เปิดโครงการ‘รับตึ๊งบ้าน’
เปลี่ยนบ้านเป็นเงินรายเดือนช่วยผู้สูงอายุเมินง้อลูกหลาน
31 พ.ค. 2555

เปลี่ยนบ้านเป็นเงินรายเดือนช่วยผู้สูงอายุเมินง้อลูกหลาน
บตท.ไอเดียกระฉูด เล็งออกโครงการสินเชื่อบ้านผู้สูงอายุ ให้นำบ้านมาเปลี่ยนเป็น “เงิน” ไว้กินใช้ได้รายเดือนจนกว่าจะเสียชีวิต 
นางพรนิภา หาชัยภูมิ กรรมการและผู้จัดการบรรษัทตลาดรองสินเชื่อเพื่อที่อยู่อาศัย (บตท.) เปิดเผยภายหลังที่ นายวิรุฬ เตชะไพบูลย์ รมช.คลัง ตรวจเยี่ยม บตท.ว่า บตท.ได้เสนอแนวทางการดำเนินงานในอนาคตที่สำคัญ 3 เรื่อง ได้แก่ โครงการจัดตั้ง Reverse Mortgage ซึ่งเป็นสินเชื่อบ้านสำหรับผู้สูงอายุที่มีอายุมากกว่า 60 ปีขึ้นไป 
บตท.จะทำหน้าที่ในการหาสภาพคล่องให้กับสถาบันการเงินที่เข้าร่วมโครงการ เพื่อทำหน้าที่ผู้ปล่อยสินเชื่อให้กับผู้สูงอายุที่นำบ้านของตนเองมาจำนองกับสถาบันการเงิน โดยจะจ่ายเงินกู้ให้ผู้กู้เป็นงวดๆ เช่น บ้านราคา 3 ล้านบาท ธนาคารจะพิจารณาปล่อยกู้ให้ 50% ของราคาหลักประกัน และทยอยจ่ายเงินกู้เป็นรายเดือนให้ผู้สูงอายุไว้เป็นค่าครองชีพไปเรื่อยๆ 
ทั้งนี้ มีเงื่อนไขการจ่ายเงินกู้ว่า จะทยอยจ่ายไปเรื่อยๆ จนครบวงเงิน หรือจนกว่าผู้สูงอายุจะเสียชีวิต ซึ่งถ้ายังมีวงเงินกู้เหลือก็จะส่งเงินนี้ต่อให้ทายาทได้รับต่อไป หรือจนกว่าผู้สูงอายุจะย้ายออกจากบ้านเดิม หรือจนกว่าญาติหรือบุตรหลานจะขอไถ่ถอนหลักประกันคืน คาดว่าใช้เวลาศึกษาแล้วเสร็จภายในปี 2555 นี้ 
“โครงการนี้ทำมาแล้วในเกาหลีและฮ่องกง สอดรับกับสังคมผู้สูงอายุ ซึ่งเหมาะกับผู้สูงอายุที่ไม่มีลูกหลานเลี้ยงดูตอนแก่ สามารถนำทรัพย์สินคือ บ้านที่ผ่อนกับธนาคารครบแล้ว นำหลักทรัพย์มาเป็นหลักประกันในการขอสินเชื่อ จะได้มีเงินไว้ใช้ตอนแก่จนกว่าจะเสียชีวิต และเมื่อเสียชีวิตแล้วจะได้ไม่มีภาระในการมอบทรัพย์สินนี้ตกเป็นของสัมคมอีก หรือกรณีที่มีลูกหลานและอาจเก็บบ้านนี้ไว้ก็สามารถขอไถ่ถอนหลักประกันได้” นางพรนิภา กล่าว 
นางพรนิภา กล่าวอีกว่า บตท.ได้ศึกษาเรื่องโครงการจัดตั้งบริษัท สินเชื่อเคหะการ หรือ Mortgage Company ร่วมกับกลุ่มนันแบงก์และกลุ่มพัฒนาอสังหาริมทรัพย์ โดย บตท.จะทำหน้าที่ให้การหาสภาพคล่อง เพื่อมารับซื้อสินเชื่อจากกลุ่มนันแบงก์และกลุ่มผู้ประกอบการอสังหาริมทรัพย์ ซึ่งต่อไปในอนาคตจะเป็นกลุ่มที่สามารถปล่อยกู้เพื่อซื้อที่อยู่อาศัยได้ ทั้งนี้เพื่อเป็นทางเลือกให้ประชาชน ในช่วงที่สถาบันการเงินมีการปรับนโยบายชะลอการปล่อยสินเชื่อ 
พร้อมกันนี้ยังได้เสนอโครงการ Mortgage Insurance (MI) ซึ่ง บตท.จะค้ำประกันความเสี่ยงด้านเครดิตสินเชื่อ เพื่อที่อยู่อาศัยให้กับสถาบันการเงิน ทำให้ประชาชนขอสินเชื่อได้ง่ายขึ้น ซึ่งคาดว่าจะดำเนินการได้ในปี 2556 นี้